**PREDKLADACIA SPRÁVA**

Ministerstvo kultúry Slovenskej republiky (ďalej len „ministerstvo“) predkladá na rokovanie Legislatívnej rady vlády Slovenskej republiky návrh zákona o vydavateľoch publikácií a o registri v oblasti médií a audiovízie a o zmene a doplnení niektorých zákonov (zákon o publikáciách) (ďalej len „návrh zákona“). Návrh zákona sa predkladá ako iniciatívny materiál.

Proces odovzdávania deponátov aktuálne upravených v zákone č. 212/1997 Z. z. o povinných výtlačkoch periodických publikácií, neperiodických publikácií a rozmnoženín audiovizuálnych diel v znení neskorších predpisov predstavuje významnú a neoddeliteľnú súčasť vytvárania a udržiavania kultúrneho dedičstva Slovenskej republiky. V súčasnosti platný mechanizmus odovzdávania povinných výtlačkov periodických publikácií, neperiodických publikácií je však vzhľadom na neustály technologický a spoločenský vývoj potrebné aktualizovať a prispôsobiť novým požiadavkám.

Cieľom predloženého návrhu zákona je reflektovať aktuálny vývoj a nové požiadavky v oblasti vytvárania a uchovávania konzervačného fondu a digitálneho depozitného fondu a šírenia informácií, a to nie len prostredníctvom tradičnej periodickej tlače, ale aj prostredníctvom elektronických periodických publikácií a spravodajských webových portálov.

Predmetom návrhu zákona je, okrem iného, aj úprava systému evidovania periodických publikácií, ku ktorým vzhľadom na novú definíciu periodickej publikácie pribudnú aj elektronické periodické publikácie a spravodajské webové portály. Práve tie sú v súčasnosti jedným z najvyužívanejších zdrojov informácií, preto ich zaradenie do evidencie je logickým vyústením procesu digitalizácie. Návrh zákona upravuje aj niektoré povinnosti vydavateľov periodických publikácií, vydavateľov neperiodických publikácií, tlačovej agentúry a prevádzkovateľov spravodajských webových portálov.

Zámerom návrhu zákona je zároveň úprava počtu právnických osôb, ktorým sa má odovzdávať deponát publikácie, tzv. depozitárov, čo prispeje k zefektívneniu procesu budovania konzervačného fondu a zníženiu administratívnej záťaže povinných subjektov. Zavádza sa tiež nová povinnosť vydavateľa periodickej publikácie a prevádzkovateľa spravodajského webového portálu zapísať sa do registra partnerov verejného sektora.

Návrhom zákona sa upravuje aj transparentnosť financovania, odlíšiteľnosť inzercie a zodpovednosť za pravdivosť zverejnenej inzercie, inej formy propagácie či klamlivej a porovnávacej reklamy. Osobitne sa navrhuje upraviť sponzorovanie vo vzťahu k neperiodickej publikácii, komunikátu periodickej publikácie alebo časti agentúrneho servisu.

Novinkou v návrhu zákona je tiež úprava samoregulácie, ktorá zabezpečuje, že regulácia zo strany príslušného orgánu dohľadu nastupuje až v prípade, že je uplatňovaný samoregulačný mechanizmus neúčinný.

Významným prínosom novej právnej úpravy je najmä zriadenie registra v oblasti médií a audiovízie s cieľom umožniť verejnosti ucelený a prehľadný prístup k aktuálnym informáciám o poskytovateľoch, službách a tovaroch v oblasti médií a audiovízie.

Súčasťou predmetného návrhu zákona je novelizácia zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, ktorou sa zavádza správny poplatok za administratívny úkon v súvislosti s evidovaním periodickej publikácie v zozname periodickej publikácie a zákona č. 103/2014 Z. z. o divadelnej činnosti a hudobnej činnosti a o zmene a doplnení niektorých zákonov v znení zákona č. 40/2015 Z. z., ktorou sa v nadväznosti na rozšírenie definície publikácie aj na záznamy slovesných diel odstraňuje duplicitná povinnosť evidencie takýchto záznamov ministerstvom.

Navrhuje sa, aby návrh zákona nadobudol účinnosť 25. apríla 2022.

Návrh zákona nie je predmetom vnútrokomunitárneho pripomienkového konania.